पेद्दापल्ली, 03 नवम्बर (हि.स.) । तेलंगाना विधानसभा चुनाव की दुंदुभी बज चुकी है। उम्मीदवारों ने गांव-गांव का चुनावी दौरा भी शुरू कर दिया है। हालांकि कोई शोर-शराबा नहीं है और लोग अपने कार्यों में व्यस्त हैं। फिर भी समय मिलने पर चुनावी चकल्लस हो रही है। लोगों की मानें तो गोदावरी कनि विधानसभा सीट पर टीआरएस से बागी होकर निर्दल चुनाव लड़ने वाले कोरुकंटी चंदर पार्टी की गले की फांस बन चुके हैं। महागठबंधन के संभावित उम्मीदवार की घोषणा होने के बाद पार्टी की दिक्कतें और बढ़ सकती हैं। मार्कण्डेया कालोनी के ठाकुर मक्कान सिंह और गोप इलैया यादव आदि का कहना है कि बागी नेता ने क्षेत्र में विकास के कई कार्य किए हैं। वहीं, महागठबंधन का प्रत्याशी कई दलों के समर्थन वाला होगा। हालांकि जीत का सेहरा किसके सिर बंधेगा, यह तो आने वाला समय ही बताएगा। गोदावरी कनि विधानसभा सीट पर लगभग सभी प्रमुख पार्टियों के प्रत्याशी मैदान में हैं। रामगुंडम मंडल के लगभग 02 लाख मतदाताओं वाले गोदावरी कनि विधानसभा क्षेत्र में तेलंगाना राष्ट्र समिति (टीआरएस) के उम्मीदवार सोमारपु सत्यनारायणा और टीआरएस से बागी हुए निर्दल कोरुकंटी चंदर के बीच मुकाबला होना तय माना जा रहा है। हालांकि इस विधानसभा क्षेत्र से भाजपा की महिला उम्मीदवार बलमुरिवनिता, बहुजन समाज पार्टी (बीएसपी) के पेद्दाम पेट शंकर भी किश्मत आजमा रहे हैं। इन उम्मीदवारों के मैदान में होने के बाद भी मतदाताओं का रुझान टीआरएस और टीआरएस के बागी निर्दल उम्मीदवार कोरुकंटी चंदर के इर्दगिर्द ही घूम रहा है। हालांकि महागठबंधन (महाकोटमी) के उम्मीदवार की घोषणा के बाद परिस्थितयां और जटिल हो सकती हैं। गौरतलब है कि तेलंगाना की 119 सदस्यीय विधानसभा के चुनाव के लिए 07 दिसंबर को वोटिंग होगी। नतीजे 11 दिसंबर को आएंगे। हिन्दुस्थान समाचार/नागभूषनम/आमोद/पी.के.